b'\n_START_ARTICLE_\nSanteri Salokivi\n_START_SECTION_\nHenkil\xc3\xb6historia\n_START_PARAGRAPH_\nSalokiven vanhemmat olivat merimies Joel Johansson ja Sofia Gr\xc3\xb6nros. H\xc3\xa4n k\xc3\xa4vi Turun taideyhdistyksen piirustuskoulun 1900\xe2\x80\x931904 ja opiskeli sitten Saksassa M\xc3\xbcnchenin kuninkaallisessa taideakatemiassa 1905\xe2\x80\x931906 ja 1908\xe2\x80\x931909, samoin kuin eri akatemioissa Pariisissa vuosina 1906, 1912, 1924, ja 1925. Salokivi toimi Turun piirustuskoulun piirustuksenopettajana sek\xc3\xa4 piirustuksenopettajana suomalaisessa klassillisessa ja reaalilyseossa 1914\xe2\x80\x931917.  H\xc3\xa4nell\xc3\xa4 oli oma taidemaalarikoulu Helsingiss\xc3\xa4 1930\xe2\x80\x931932. Salokivi vietti viimeiset vuotensa Lallukan taiteilijakodissa._NEWLINE_Salokiven maalauksia oli pitk\xc3\xa4\xc3\xa4n kateissa h\xc3\xa4nen kuolemansa j\xc3\xa4lkeen, ja 160 teosta l\xc3\xb6ydettiin vuonna 2018 helsinkil\xc3\xa4iselt\xc3\xa4 ullakolta h\xc3\xa4nen yst\xc3\xa4v\xc3\xa4ns\xc3\xa4 j\xc3\xa4\xc3\xa4mist\xc3\xb6st\xc3\xa4.\n_START_SECTION_\nTaiteellinen tuotanto\n_START_PARAGRAPH_\nSalokivi osallistui Suomen Taiteilijain n\xc3\xa4yttelyihin vuosien 1904 ja 1936 v\xc3\xa4lill\xc3\xa4.H\xc3\xa4net tunnetaan erityisesti impressionistisista maisemamaalauksistaan. H\xc3\xa4nen vaikutelmamaalauksensa olivat usein t\xc3\xa4ynn\xc3\xa4 auringonvaloa ja h\xc3\xa4n k\xc3\xa4ytti t\xc3\xa4ytel\xc3\xa4isi\xc3\xa4 v\xc3\xa4rej\xc3\xa4. Salokivi maalasi paljon viett\xc3\xa4ess\xc3\xa4\xc3\xa4n perheens\xc3\xa4 kanssa kesi\xc3\xa4 saaristossa Pellingiss\xc3\xa4, H\xc3\xb6gs\xc3\xa5rassa ja Ahvenanmaalla.'